《凤凰台上忆吹箫 答次泉》
清代·冯煦

虚幌笼寒，疏镫阁梦，淹留楚客须惊。正试香天气，中酒心情。

同是江南倦羽，空望断、雁外归程。漂零久，百年身世，莫问秋萍。

销凝。锦官春色，趁一舸轻潮，来听鹃声。又小屏山里，双髻吹笙。

占取藤萝新月，还说与、巫峡孤青。君知否，书囊镜槛，足换浮名。

作者简介：冯煦（1842～1927）原名冯熙，字梦华，号蒿庵，晚号蒿叟、蒿隐。江苏金坛五叶人。少好词赋，有江南才子之称。光绪八年(1882) 举人，光绪十二年（1886）进士，授翰林院编修。历官安徽凤府知府、四川按察使和安徽巡抚。辛亥革命后，寓居上海，以遗老自居。曾创立义赈协会，承办江淮赈务，参与纂修《江南通志》。冯煦工诗、词、骈文，尤以词名，著有《蒿庵类稿》等。